arnastofnun/IGC-2024 huggingface dataset:
S-152/2007

Mál þetta, sem dómtekið var hinn 28. júní sl., er höfðað hér fyrir héraðsdómi Norðurlands eystra, með tveimur ákærum lögreglustjórans á Akureyri á hendur X.

Með ákæru útgefinni 5. júní sl. er ákærða gefið að sök fíkniefnalagabrot, með því að hafa aðfaranótt sunnudagsins 6. maí 2007 verið með í vörslum sínum 1,86 grömm af tóbaksblönduðu hassi þegar lögreglan hafði afskipti af honum á Kjarnavegi í Kjarnaskógi á Akureyri.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13,1985 og sbr. lög nr. 82,1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Með ákæru útgefinni 6. júní sl. er ákærða gefið að sök umferðarlaga- og fíkniefnalagabrot, með því að hafa fimmtudaginn 3. maí 2007 ekið bifreiðinni OO-829, án þess að nota öryggisbelti, vestur Þingvallastræti frá gatnamótum Mýrarvegar og fyrir að hafa verið með í vörslum sínum 0,61 gramm af tóbaksblönduðu hassi er lögreglan hafði afskipti af honum á Skógarlundi á Akureyri greindan dag.

Brot þessi teljast varða við 1. mgr. 71. gr. sbr. 1. mgr. 100. gr. umferðarlaga nr. 50, 1987 og 2. gr., sbr. 5. gr. og 6. gr. laga um ávana og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 1,86 grömmum af tóbaksblönduðu hassi, sem tilgreint er í efnaskrá nr. 11.609 og 0,61 grammi af tóbaksblönduðu hassi, sem tilgreint er í efnaskrá nr. 11.611, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Við þingfestingu málsins, þann 28. júní sl., kom ákærði fyrir dóminn og viðurkenndi brot sín eins og þeim er í ákæru lýst. Er játning hans í samræmi við gögn málsins og þykja brot hans því nægjanlega sönnuð og varða við tilgreind lagaákvæði. Að framangreindu virtu þykir mega leggja dóm á málið á grundvelli 125. gr. laga um meðferð opinberra mála nr. 19/1991.

Samkvæmt vottorði sakaskrár ríkisins var ákærði dæmdur fyrir þjófnað og tilraun til þjófnaðar þann 15. júní 2006 en ákvörðun refsingar var frestað skilorðsbundið í 2 ár. Með brotum sínum nú hefur ákærði rofið skilorð þess dóms en með vísan til 60. gr. almennra hegningarlaga nr. 19/1940, með síðari breytingum, þykir mega láta skilorðsdóminn haldast en dæma ákærða refsingu sér í lagi. Þykir refsing hans hæfilega ákveðin kr. 40.000- í sekt til ríkissjóðs og komi 3 daga fangelsi í stað sektarinnar verði hún eigi greidd innan 4 vikna.

Með vísan til lagaákvæða þeirra er í ákærum greinir ber að dæma ákærða til að sæta upptöku fíkniefna svo sem nánar greinir í dómsorði.

Enginn sakarkostnaður hlaust af rannsókn og rekstri málsins.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákærði X greiði kr. 40.000- í sekt til ríkissjóðs og komi 3 daga fangelsi í stað sektarinnar verði hún eigi greidd innan 4 vikna.

Ákærði sæti upptöku á samtals 2,47 grömmum af tóbaksblönduðu hassi samkvæmt efnaskrám nr. 11.609 og 11.611.
S-15/2007

Mál þetta, sem dómtekið var í dag hefur lögreglustjórinn á Akureyri höfðað hér fyrir Héraðsdómi Norðurlands eystra með ákæru, útgefinni 13. febrúar 2007, á hendur X, fæddur 1989, og stúlkunni A.

Er ákærði sakaður um tilraun til þjófnaðar með því að hafa, ásamt stúlkunni A, aðfaranótt laugardagsins 6. janúar 2007, brotist inn í húsnæði Verkmenntaskólans á Akureyri með því að brjóta upp glugga í kennslustofu C02, í þeim tilgangi að stela þaðan myndvarpa sem þau hugðust selja, en flúið af vettvangi er viðvörunarkerfi fór í gang.

Er háttsemi ákærða talin varða við 244. gr. sbr. 1. mgr. 20. gr. almennra hegningarlaga nr. 19, 1940 og er þess krafist að hann verði dæmdur til refsingar.

Þá gerir A f.h. Verkmenntaskólans á Akureyri, kt. 000000-0000, Skálateigi 2, kröfu á hendur ákærða um greiðslu skaðabóta að fjárhæð kr. 48.000.

Ákærði mætti hér fyrir dóminn fyrr í dag og játaði brot það er hann er sakaður um í ákæru og lýsti því jafnframt yfir að hann samþykkti fram komna bótakröfu.

Þykir brot ákærða nægjanlega sannað eins og því er í ákæru lýst með játningu hans, sem er í samræmi við gögn málsins.

Samkvæmt vottorði sakaskrár ríkisins hefur ákærði eigi áður sætt refsingu. Þykir refsing hans hæfilega ákveðin fangelsi í 1 mánuð, en rétt er að fullnustu refsingar verði frestað og hún falli niður að 2 árum liðnum frá uppkvaðningu dómsins, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Þá ber að dæma ákærða til greiðslu bótakröfu þeirrar er að framan getur með vísan til samþykkis hans.

Enginn sakarkostnaður er í málinu.

Dóminn kveður upp F-kk-nf Ó-kk-nf, dómstjóri.

D Ó M S O R Ð :

X, sæti fangelsi í 1 mánuð, en fresta skal fullnustu refsingar og hún falla niður að tveimur árum liðnum frá uppkvaðningu dómsins, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði greiði Verkmenntaskólanum á Akureyri kr. 48.000.
S-171/2007

Mál þetta, sem dómtekið var þann 28. júní sl., er höfðað hér fyrir Héraðsdómi Norðurlands eystra með ákæruskjali lögreglustjórans á Akureyri, útgefnu þann 1. júní 2007, á hendur Z og X;

Er ákærða gefið að sök fíkniefnalagabrot, með því að hafa ásamt piltinum X í byrjun október 2006 haft í vörslum sínum 17,26 grömm af amfetamíni, sem þeir komu fyrir í lofthreinsara bifreiðarinnar RU-263 en þar fann lögreglan fíkniefnin við leit í bifreiðinni þann 9. október 2006.

Telst þetta varða við 2. gr., sbr. 5. gr. og 6.gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdir til refsingar og til að sæta upptöku á 17,26 grömmum af amfetamíni, sem lögreglan lagði hald á og tilgreint er í efnaskrá nr. 10564, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Við þingfestingu málsins þann 25. júní sl. mætti ákærði X. Ákvað dómari að skilja þátt hans frá þessu máli og sameina það öðru.

Fyrirkall í málinu á hendur ákærða Z var gefið út 14. júní sl. og birt honum 22. sama mánaðar. Við þingfestingu málsins þann 25. júní sl. sótti ákærði Z ekki þing og var málið þá dómtekið að kröfu sækjanda með vísan til 1. mgr. 126. gr. laga nr. 19/1991 um meðferð opinberra mála. Þykir mega jafna útivist ákærða til játningar hans í máli, sbr. téða lagagrein, enda fer sú niðurstaða eigi í bága við gögn málsins. Telst brot ákærða því nægjanlega sannað og varðar við tilgreind lagaákvæði í ákæruskjali.

Samkvæmt vottorði sakaskrár ríkisins hefur ákærði nokkrum sinnum áður hlotið refsingu fyrir brot gegn lögum. Þann 28. apríl 2005 hlaut hann 30.000- kr. sekt fyrir brot gegn lögum um ávana- og fíkniefni. Þann 3. apríl 2006 var hann dæmdur til að greiða 60.000- kr. í sekt fyrir brot gegn lögum um ávana- og fíkniefni. Þann 15. júní 2006 var hann dæmdur í 30 daga fangelsi fyrir þjófnað, en fullnusta refsingar var frestað skilorðsbundin til tveggja ára. Þann 19. nóvember 2006 var hann dæmdur til að greiða 20.000- kr. í sekt fyrir þjófnað og brot gegn umferðarlögum. Þann 17. nóvember 2006 var ákærði svo dæmdur til að greiða 50.000- kr. í sekt fyrir umferðarlagabrot, með því rauf hann skilorð en refsing var ekki dæmd upp.

Með broti sínum nú, rauf ákærði skilorð dómsins frá 15. júní 2006. En rétt þykir með vísan til 60. gr. almennra hegningarlaga nr. 19/1940 að láta þann dóm haldast og dæma sérstaka refsingu nú. Þykir refsing ákærða Z hæfilega ákveðin kr. 170.000- í sekt til ríkissjóðs og komi 12 daga fangelsi í stað sektarinnar verði hún eigi greidd innan 4 vikna.

Með vísan til kröfugerðar ákæruvalds, gagna málsins og tilvitnaðra ákvæða eru upptæk gerð fíkniefni svo sem í dómsorði greinir.

Enginn sakarkostnaður er af máli þessu.

Dóminn kveður upp F-kk-nf Ó-kk-nf dómstjóri.

D Ó M S O R Ð:

Ákærði, Z, greiði kr. 170.000- í sekt til ríkissjóðs og komi 12 daga fangelsi í stað sektarinnar verði hún eigi greidd innan 4 vikna.

Ákærði sæti upptöku á 17,26 grömmum af amfetamíni samkvæmt efnaskrá lögreglu nr. 10564.
S-172/2007

Mál þetta, sem dómtekið var þann 25. júní sl., er höfðað hér fyrir Héraðsdómi Norðurlands eystra með ákæru lögreglustjórans á Akureyri, útgefinni 5. júní sl., á hendur X, Z og A,

„fyrir fíkniefnalagabrot, með því að hafa sunnudaginn 17. júní 2006 haft sameiginlega í vörslum sínum 29,65 grömm af amfetamíni í bifreiðinni NA-740 þegar lögregla stöðvaði akstur hennar á Krossanesbraut á Akureyri.

Teljast brot þessi varða við 2. gr., sbr. 5. gr. laga um ávana- og fíkniefni nr. 65, 1974, sbr. lög nr. 13, 1985 og 68, 2001 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001, sbr. reglugerð nr. 838, 2002 og auglýsingu nr. 232, 2001.

Þess er krafist að ákærðu verði dæmdir til refsingar og til að sæta upptöku á 29,65 grömmum af amfetamíni, sem lögreglan lagði hald á og tilgreint er í efnaskrám nr. 9660 og 9661, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Við þingfestingu málsins, þann 25. júní sl., komu ákærðu fyrir dóminn og viðurkenndu brot sitt eins og því er í ákæru lýst og er játning þeirra í samræmi við gögn málsins. Þykir sök ákærðu því nægjanlega sönnuð og varðar brot þeirra við tilgreind ákvæði í ákæruskjali. Þó skal það leiðrétt að 17. júní 2006 var laugardagur en ekki sunnudagur eins og segir í ákæru, sbr. 1. mgr. 117. gr. laga nr. 19/1991 um meðferð opinberra mála. Þáttur meðákærða A var skilinn frá málinu og sameinað öðru máli á hendur honum. Að framangreindu virtu þykir mega leggja dóm á málið samkvæmt 125. gr. laga nr. 19/1991 um meðferð opinberra mála.

Samkvæmt vottorði sakaskrár ríkisins hefur ákærði X tvívegis hlotið sekt vegna hraðaksturs. Þykir refsing hans nú hæfilega ákveðin kr. 260.000- í sekt til ríkissjóðs og komi 18 daga fangelsi í stað sektarinnar verði hún eigi greidd innan 4 vikna.

Samkvæmt vottorði sakaskrár ríkisins hefur ákærði Z tvisvar hlotið sekt vegna ölvunaraksturs. Þykir refsing hans einnig hæfilega ákveðin kr. 260.000- í sekt til ríkissjóðs og komi 18 daga fangelsi í stað sektarinnar verði hún eigi greidd innan 4 vikna.

Með vísan til kröfugerðar ákæruvalds, gagna málsins og tilgreindra ákvæða í ákæruskjali sæti ákærðu upptöku amfetamíns svo sem í ákæru greinir.

Enginn sakarkostnaður hlaust af rannsókn og rekstri málsins.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákærði X greiði kr. 260.000- í sekt til ríkissjóðs og komi 18 daga fangelsi í stað sektarinnar verði hún eigi greidd innan 4 vikna.

Ákærði Z greiði kr. 260.000- í sekt til ríkissjóðs og komi 18 daga fangelsi í stað sektarinnar verði hún eigi greidd innan 4 vikna.

Ákærðu sæti upptöku á 29,65 grömmum af amfetamíni samkvæmt efnaskrám lögreglu nr. 9660 og 9661.
S-174/2007

Mál þetta, sem dómtekið var þann 28. júní sl., er höfðað hér fyrir Héraðsdómi Norðurlands eystra með ákæruskjali lögreglustjórans á Akureyri, útgefnu þann 5. júní 2007, á hendur Z og X;

Er ákærða gefið að sök fíkniefnalagabrot með því að hafa miðvikudaginn 13. september 2006 ásamt X haft í vörslum sínum 0,41 gramm af amfetamíni á heimili ákærða að Hafnarstræti ... á Akureyri.

Brot þetta telst varða við 2. gr., sbr. 5. gr. laga um ávana- og fíkniefni, nr. 65, 1974, sbr. lög nr. 13, 1985 og 68, 2001 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001, sbr. reglugerð nr. 838, 2002 og auglýsingu nr. 232, 2001.

Þess er krafist að ákærði verði dæmdur til refsingar og til að sæta upptöku á 0,41 grammi af amfetamíni, sem lögreglan lagði hald á og tilgreint er í efnaskrá nr. 10558, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Við þingfestingu málsins þann 28. júní sl. mætti ákærði X. Ákvað dómari að skilja þátt hans frá þessu máli og sameina það öðru.

Fyrirkall í málinu á hendur ákærða Z var gefið út 14. júní sl. og birt honum 22. sama mánaðar. Við þingfestingu málsins þann 28. júní sl. sótti ákærði Z ekki þing og var málið þá dómtekið að kröfu sækjanda með vísan til 1. mgr. 126. gr. laga nr. 19/1991 um meðferð opinberra mála. Þykir mega jafna útivist ákærða til játningar hans í máli, sbr. téða lagagrein, enda fer sú niðurstaða eigi í bága við gögn málsins. Telst brot ákærða því nægjanlega sannað og varðar við tilgreind lagaákvæði í ákæruskjali.

Samkvæmt vottorði sakaskrár ríkisins hefur ákærði áður brotið gegn lögum. Þann 13.10.2004 var hann dæmdur til greiðslu sektar fyrir brot gegn lögum um ávana- og fíkniefni. Þann 10.2.2005 var hann dæmdur til greiðslu sektar fyrir umferðarlagabrot. Þann 22.3.2005 gekkst hann undir sátt til greiðslu sektar fyrir umferðarlagabrot. Þann 3.5.2005 var hann dæmdur til greiðslu sektar fyrir brot gegn lögum um ávana- og fíkniefni. Þann 27.10.2005 var hann dæmdur í tveggja mánaða fangelsi, en fullnusta refsingar var skilorðsbundin til þriggja ára fyrir brot gegn lögum um ávana- og fíkniefni. Þann 19.6.2006 var hann dæmdur til 6 mánaða fangelsisvistar fyrir brot gegn lögum um ávana- og fíkniefni, en dómurinn frá 27.10.2005 var dæmdur með. Þann 4.12.2006 var ákærða svo gerður hegningarauki sem var 30 daga fangelsisvist, fyrir brot gegn lögum um ávana- og fíkniefni og almennum hegningarlögum. Þykir refsing hans nú hæfilega ákveðin kr. 40.000- í sekt til ríkissjóðs og komi 3 daga fangelsi í stað sektarinnar verði hún eigi greidd innan 4 vikna frá birtingu dómsins.

Dæma ber ákærða til að sæta upptöku fíkniefna í samræmi við kröfu ákæruvaldsins svo sem nánar greinir í dómsorði.

Enginn sakarkostnaður er af máli þessu.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákærði, Z, greiði kr. 40.000- í sekt til ríkissjóðs og komi 3daga fangelsi í stað sektarinnar verði hún eigi greidd innan 4 vikna frá birtingu dóms þessa að telja.

Ákærði sæti upptöku á 0,41 grammi af amfetamíni samkvæmt efnaskrá lögreglu nr. 10558.
S-176/2007

Mál þetta, sem dómtekið var þann 28. júní sl., er höfðað hér fyrir Héraðsdómi Norðurlands eystra með ákæru lögreglustjórans á Akureyri, útgefinni 8. júní 2007, á hendur X, Z, og Y,

„fyrir þjófnað, með því að hafa fimmtudaginn 12. apríl 2007, stolið af vörubretti við veitingastaðinn Miðgarð, Miðgörðum á Grenivík, 5 flöskum af Moyet Petite koníaki, 4 flöskum af Perfect vodka og 15 flöskum af Tosti Asti freyðivíni.

Telst þetta varða við 244. gr. almennra hegningarlaga.

Þess er krafist að ákærðu verði dæmdar til refsingar.“

Við þingfestingu málsins þann 28. júní sl. komu ákærðu allar fyrir dóminn og viðurkenndu brot sín með þeirri athugasemd að um minna áfengi hefði verið að ræða. Voru þær sammála um að þetta hefðu verið tólf flöskur af freyðivíni, tvær flöskur af vodka og fjórar af koníaki. Sækjandi lýsti því yfir að hann teldi ekki ástæðu til frekari flutnings og lagði málið í dóm. Með vísan til játningar ákærðu og gagna málsins þykir sannað að ákærðu hafi stolið áfengi á umræddum stað og tíma. Gegn neitun þeirra verður hins vegar að telja ósannað að um meira magn hafi verið að ræða en þær hafi borið hér samhljóða fyrir dóminum. Þykir brot þeirra því sannað að þessari breytingu virtri og varðar það við tilgreint ákvæði. Að framangreindu virtu þykir mega leggja dóm á málið samkvæmt 125. gr. laga um meðferð opinberra mála nr. 19/1991.

Samkvæmt vottorði sakaskrár ríkisins hefur engin hinna ákærðu áður gerst sek um refsivert athæfi. Ákærðu X og Y voru aðeins 17 ára að aldri er þær frömdu brot sitt og ákærða Z aðeins 15 ára. Með vísan til þessa verður ákvörðun um refsingu þeirra frestað og falli refsing niður að liðnum tveimur árum frá uppkvaðningu dóms þessa haldi þær almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Enginn sakarkostnaður hlaust af rannsókn og rekstri málsins.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákvörðun um refsingu ákærðu, X, er frestað og skal refsing falla niður að liðnum tveimur árum frá uppkvaðningu dóms þessa haldi hún almennt skilorð 57. gr. almennra hegningarlaga nr. 19/1940, sbr. 4. gr. laga nr. 2/1955.

Ákvörðun um refsingu ákærðu, Y, er frestað og skal refsing falla niður að liðnum tveimur árum frá uppkvaðningu dóms þessa haldi hún almennt skilorð 57. gr. almennra hegningarlaga nr. 19/1940, sbr. 4. gr. laga nr. 2/1955.

Ákvörðun um refsingu ákærðu, Z, er frestað og skal refsing falla niður að liðnum tveimur árum frá uppkvaðningu dóms þessa haldi hún almennt skilorð 57. gr. almennra hegningarlaga nr. 19/1940, sbr. 4. gr. laga nr. 2/1955.
S-181/2007

Mál þetta, sem dómtekið var þann 10. júlí sl., er höfðað hér fyrir Héraðsdómi Norðurlands eystra með ákæru lögreglustjórans á Akureyri, útgefinni þann 1. júní sl., á hendur X.

„fyrir fíkniefnalagabrot, með því að hafa sunnudaginn 6. maí 2007 verið með í vörslum sínum 9,51 grömm af hassi þegar lögreglan hafði afskipti af honum í Brekkugötu á Akureyri

Telst þetta varða við 2. gr. sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233, 2001.

Þess er krafist að ákærði verði dæmdur til refsingar og til sæta upptöku á 9,51 grammi af hassi sem lögreglan lagði hald á og tilgreint er í efnaskrá nr. 11610 samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Fyrirkall í máli þessu var gefið út þann 18. júní sl. og birt ákærða 3. júlí sl. Við þingfestingu málsins þann 10. júlí sl. sótti ákærði ekki þing og var málið þá dómtekið að kröfu sækjanda með vísan til 1. mgr. 126. gr. laga nr. 19/1991. Þykir mega jafna útivist ákærða til játningar hans í málinu, sbr. téða lagagrein, enda fer sú niðurstaða eigi í bága við gögn málsins. Telst brot hans því nægjanlega sannað og varðar það við tilgreind lagaákvæði.

Samkvæmt vottorði sakaskrár ríkisins á ákærði þó nokkurn brotaferil að baki allt frá árinu 1988 til ársins 1991. Hefur sá brotaferill ekki áhrif á ákvörðun refsingar nú. Þann 17. apríl 2007 var ákærði svo dæmdur í 60 daga fangelsi skilorðsbundið í tvö ár fyrir brot gegn fíkniefnalöggjöfinni og vopnalögum.

Með broti sínum nú hefur ákærði rofið skilorð frá 17. apríl 2007. Með heimild í 60. gr. almennra hegningarlaga nr. 19, 1940 þykir rétt að láta þann skilorðsdóm haldast og ákveða refsingu sérstaklega nú. Þykir refsing ákærða hæfilega ákveðinn kr. 60.000- í sekt til ríkissjóðs og komi 4 daga fangelsi í stað sektarinnar varði hún eigi greidd innan 4 vikna.

Með vísan til kröfugerðar ákæruvalds, gagna málsins og tilvitnaðra ákvæða eru upptæk gerð fíkniefni svo sem í dómsorði greinir.

Enginn sakarkostnaður er í málinu.

Dóminn kveður upp F-kk-nf Ó-kk-nf, dómstjóri.

D Ó M S O R Ð :

Ákærði, X, greiði kr. 60.000- í sekt til ríkissjóðs og komi 4 daga fangelsi í stað sektarinnar verði hún eigi greidd innan 4 vikna.

Ákærði sæti upptöku á 9,51 grömmum af hassi samkvæmt efnaskrá lögreglu nr. 11610.
S-200/2007

Mál þetta, sem dómtekið var þann 10. júlí sl., er höfðað hér fyrir Héraðsdómi Norðurlands eystra með ákæru lögreglustjórans á Akureyri, útgefinni þann 14. júní sl., á hendur X,

„fyrir fíkniefnalagabrot, með því að hafa aðfaranótt sunnudagsins 25. mars 2007, verið með í vörslum sínum 23,15 grömm af hassi og 0,93 grömm af marihúana í bifreiðinni TL-306, en hann henti því út úr bifreiðinni skömmu áður en lögreglan hafði afskipti af akstri ökumanns bifreiðarinnar á Hlíðarbraut, skammt sunnan við Merkigil á Akureyri.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 23,15 grömmum af hassi og 0,93 grömmum af tóbaksblönduðu hassi, sem lögreglan lagði hald á og tilgreint er í efnaskrá nr. 11.379 samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Við þingfestingu málsins, þann 10. júlí sl., kom ákærði fyrir dóminn og viðurkenndi brot sitt eins og því er í ákæru lýst. Er játning hans í samræmi við gögn málsins og þykir brot hans því nægjanlega sannað og varðar við tilgreind ákvæði í ákæruskjali. Að framangreindu virtu þykja skilyrði til að fella dóm á málið samkvæmt 125. gr. laga nr. 19/1991 um meðferð opinberra mála.

Samkvæmt vottorði sakaskrár ríkisins hefur ákærði tíu sinnum verið dæmdur til refsingar fyrir brot á hegningarlögum, umferðarlögum og fíkniefnalöggjöfinni. Þann 2. júní 2006 var ákærði dæmdur í 7 mánaða fangelsi. Þann 12. janúar 2007 hlaut hann reynslulausn í 1 ár á 105 daga eftirstöðvum refsingarinnar. Þann 18. október var hann dæmdur til greiðslu kr. 30.000 í sekt fyrir fíkniefnalagabrot og var þar um hegningarauka að ræða. Þann 23. maí sl. var ákærði dæmdur í 2 mánaða fangelsi fyrir líkamsárás og var þar einnig um hegningarauka að ræða. Þann 22. júní sl. var ákærði dæmdur í 6 mánaða fangelsi fyrir fíkniefnalagabrot. Með því broti hafði hann rofið skilyrði reynslulausnarinnar frá 12. janúar 2007 og voru eftirstöðvar hennar teknar með við ákvörðun refsingar. Það brot sem ákærði er nú dæmdur fyrir framdi hann fyrir uppkvaðningu dómanna 23. maí sl. og 22. júní sl. og ber því að ákvarða honum hegningarauka er samsvari þeirri þynging hegningarinnar sem hefði orðið ef dæmt hefði verið um öll brotin í einu lagi, sbr. 78. gr. almennra hegningarlaga nr. 19/1940. Verður ákærða því ekki gerð sérstök refsing.

Með vísan til krafna og tilvitnaðra lagagreina í ákæru ber að dæma ákærða til að sæta upptöku fíkniefna svo sem nánar greinir í dómsorði.

Enginn sakarkostnaður hlaust af rannsókn og rekstri málsins.

Dóminn kveður upp F-kk-nf Ó-kk-nf.

D Ó M S O R Ð :

Ákærða X er ekki gerð sérstök refsing.

Ákærði sæti upptöku 23,15 grömmum af hassi og 0,93 grömmum af tóbaksblönduðu hassi samkvæmt efnaskrá lögreglu nr. 11.379.